(Návrh)
 
Komuniké

Vláda Slovenskej republiky na zasadnutí dňa  ................... 2015  prerokovala a schválila návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa menia a dopĺňajú niektoré zákony. 

Predmetný návrh novely zákona podrobnejšie upravuje a  dopĺňa práva a povinnosti právnických osôb a fyzických osôb v  súvislosti s  inštaláciou a  prevádzkovaním                      tzv. požiarnych zariadení, ako aj niektoré ustanovenia, ktorých zmeny vyplynuli z aplikácie tohto zákona v praxi. Novela zákona ďalej zakotvuje niektoré splnomocňovacie ustanovenia    na vydávanie všeobecne záväzných právnych predpisov, aby bolo možné presnejšie rozpracovať jednotlivé povinnosti na úseku ochrany pred požiarmi. Nanovo sa ustanovuje okruh osôb s odbornou spôsobilosťou vrátane podmienok a postupu pri overovaní vedomostí a vydávaní osvedčení o odbornej spôsobilosti na úseku ochrany pred požiarmi. Ustanovuje sa okruh osôb s odbornou spôsobilosťou, ktorým bude možné vydať osvedčenie o odbornej spôsobilosti s neobmedzenou platnosťou. 

Predkladaný návrh zákona nanovo ustanovuje povinnosti a úlohy orgánov štátnej správy na úseku ochrany pred požiarmi a zriaďovateľov hasičských jednotiek v súvislosti so spracúvaním celoplošného rozmiestnenia síl a prostriedkov na území Slovenskej republiky. Uvedenou zmenou sa reaguje tiež na zákon č. 37/2014 Z. z. o Dobrovoľnej požiarnej ochrane Slovenskej republiky a o zmene a doplnení niektorých zákonov.

V súvislosti s návrhom novely zákona o ochrane pred požiarmi sa novelizuje aj zákon   č.  145/1995 Z. z. o správnych poplatkoch v znení neskorších predpisov  a zákon č. 315/2001   Z. z. o Hasičskom a záchrannom zbore v znení neskorších predpisov.
 
Návrh zákona, ktorým sa mení a dopĺňa zákon č. 314/2001 Z. z. o ochrane                 pred požiarmi v znení neskorších predpisov a ktorým sa menia a dopĺňajú niektoré zákony nadobudne účinnosť 1. septembra 2015, okrem čl. I § 11d ods. 1 v bode 15, ktorý nadobúda účinnosť 1. januára 2016.